Vyfjarige verdrink in swembadŉ Vyfjarige seuntjie het Maandag in ŉ swembad in Kimberley in die Noord-Kaap verdrink. Santi Steinmann, woordvoerder van Netcare911, sê toe paramedici by die huis opgedaag het, was die seun reeds uit die swembad gehaal en is daar mond-tot-mond-asemhaling op hom toegepas. Steinmann sê paramedici het voortgegaan met pogings om hom by te bring maar hy is later op die toneel dood verklaar. Die polisie ondersoek die saak. Robert Mulaudzi, woordvoerder van die Johannesburgse nooddienste, het vroeër gesê dat ŉ driejarige seuntjie Saterdag in ŉ swembad by ŉ huis in Johannesburg verdrink het. Mulaudzi sê ŉ tweejarige seuntjie het ook Sondag in ŉ swembad by ŉ huis in Linden verdrink.